| Dato  24. august 2022 |
| --- |

|  |  |  |
| --- | --- | --- |
| Kontakt   |  | | --- | | Sagsansvarlig:  Heidi Schønberg  Gørlev skole  Telefon, direkte: 59 53 46 09 |  |  | | --- | | Kalundborg Kommune  Kalundborgvej 8  4281 Gørlev | |
|  |

**Høringssvar vedr. budget 2023 fra Gørlev Skoles MED-udvalg**

Gørlev Skoles MED-udvalg finder det positivt med kommunens solide økonomi.

Gørlev Skoles MED-udvalg ser med dyb bekymringer på konsekvenserne af det faldende elevtal i kommunen i de kommende år. Det kommer til at betyde, at skolernes økonomi bliver udfordret. Og at skolerne derfor får svært ved at nå hensigten om at løfte faglighed og elevtrivsel.

Samtidig kan vi konstatere, at skolerne har haft et stigende behov for at indstille elever til et passende skolebehov på baggrund af en professionel vurdering af elevernes støttebehov. Det vækker MED-udvalgets bekymring, hvis indstillinger til specialiserede skoletilbud kommer til at have en betydning for økonomien i det almene skoleområde, da vi også har brug for et stærkt almenområde med økonomi til både at have dygtige medarbejdere, opdaterede undervisningsmaterialer, it-udstyr og fysiske rammer.

Det vækker MED-udvalgets bekymring, om vi i Kalundborg Kommune kommer til at få en incitamentsmodel, som andre nærliggende kommuner har negative erfaringer med. En incitamentsmodel, som kunne komme til at betyde, at økonomien på almenskolerne udhules, og at elever derfor ikke bliver indstillet til det nødvendige skoletilbud.

Gørlev Skoles MED-udvalg anerkender ønsket om en gratis morgenmadsordning for kommunens børn. Det er prisværdigt, men samtidig et dyrt projekt i en tid med behov for besparelser. Gørlev Skoles MED-udvalg kan derfor ikke bakke op om dette forslag på nuværende tidspunkt.

Gørlev Skoles MED-udvalg oplever det problematisk at kommentere på punkterne i råderumskataloget, da punkterne ikke er konkrete med beskrivelser på de økonomiske beregninger. Det er derfor MED-udvalgets håb, at hvis man politisk skulle bestemme sig for at gå videre med nogle af punkterne i råderumskataloget, at der vil komme en efterfølgende høring på dette.

Fra råderumskataloget ser Gørlev Skoles MED-udvalg disse scenarier:

Punkt 8: en øget forældrebetaling risikerer at medføre, at forældre fravælger et pasningstilbud af økonomiske årsager. Det kunne betyde, at børn som ikke kommer i pasning, overlades mere til sig selv end hensigtsmæssigt. Samtidig vækker det MED-udvalgets bekymring, at når det faldende elevtal også slår igennem i SFO, vil dr blive svært at opretholde attraktive stillinger og dermed rekruttere dygtigt personale til vore SFO’er.

Punkt 9: Gørlev Skoles MED-udvalg ser det hensigtsmæssigt at tilstræbe rentable klassestørrelser. Dog ser skolebestyrelsen med bekymring på, hvis skoler kommer til at mangle årgange. Det vil gøre det svært for forældre, hvis de skal have deres børn på forskellige skoler, det vil give færre venskabsmuligheder og det risikerer at mindske den faglige kvalitet på skolerne, hvis der ikke er den tilstrækkelige faglige sparring medarbejdere imellem.

Skoler med manglende årgange ville få så lavt elevgrundlag, at det bliver svært at drive skolerne, og på denne vis komme til at lukke sig selv langsomt. MED-udvalget påpeger, at når den nuværende skolestruktur med mange skoler er prioriteret, så må økonomien til driften af skolerne følge med.

Punkt 14: Gørlev Skoles MED-udvalg finder tanken om landsbyordninger positiv. Det ville gøre det muligt at arbejde med elevernes skoleparathed på en ny måde og give eleverne en rød tråd igennem deres barndom. Samtidig ville det sikre fødekæden for folkeskolerne.

Punkt 15: Gørlev Skoles MED-udvalg finder tanke om samlede udskolinger positiv i visse henseender. Det ville være med til at understøtte et attraktivt ungemiljø og muliggøre, at skolerne har mulighed for at udbyde flere og motiverende valgfag. Dog oplever vi også, at der er unge som trives i det nære og trygge miljø, de er vant til at færdes i. Herudover påpeger MED-udvalget problematikken om transporttid for de unge. Hvis et ungt menneske, som måske ikke har stor motivation for skolegang, skal bruge lang transporttid, så frygter MED-udvalget, at elevfravær kunne stige.

Punkt 16: Gørlev Skoles MED-udvalg ser med stor bekymring på, hvis der i Kalundborg Kommune indføres en incitamentsmodel. Det kunne komme til at medføre, at elever med særlige behov ikke får det rette skoletilbud pga. en presset økonomi på den enkelte skole.

Punkt 59: Gørlev Skoles MED-udvalg medgiver, at ledelse og administration skal følge skolerne størrelser og behov. MED-udvalget ser dog med bekymring på, om en samdrift mellem skolerne kan forringe nærvær og drift.